»At forbedre er at ændre. At være perfekt er at ændre ofte«. Sådan lyder den direkte oversættelse af det velkendte citat af Winston Churchill. Under 2. verdenskrig bekæmpede han Adolf Hitler og hans tyske imperium. Såvel som de danske frihedskæmpere gjorde, da de forsøgte at sabotere den tyske besættelsesmagt.

Jeg har set mange film og læst bøger om disse frihedskæmpere. Nogle af dem var sågar på min alder. I 9. klasse.

I vores 9. klasse sidder pigerne og kigger ned i deres telefoner og sender streaksnaps til hinanden, og fra deres apparater udgår deres verden. I den anden ende af klassen hænger rødderne ud. De griner højlydt, mens de diskuterer, hvem der drak flest bajere i sidste weekend, og hvem der kan købe smøger på tanken uden at skulle vise ID.